b'\n_START_ARTICLE_\nMiuonas\n_START_SECTION_\nMiuon\xc5\xb3 \xc5\xa1altiniai\n_START_PARAGRAPH_\nMiuonui sukurti reikia net 105 MeV energijos taigi jie negali susidaryti nei \xc4\xafprastinio radioaktyvaus skilimo, nei branduoliniuose reaktoriuose ir ginkluose vykstan\xc4\x8di\xc5\xb3 branduolini\xc5\xb3 virsm\xc5\xb3 metu. Susiliejant kai kuriems branduoliams i\xc5\xa1siskirt\xc5\xb3 pakankamai energijos, ta\xc4\x8diau miuonai visgi nesusidaro. Ta\xc4\x8diau \xc5\xbdem\xc4\x97je daugyb\xc4\x99 miuon\xc5\xb3 nuolat sukuria kosminiai spinduliai, daugiausia susidedantys i\xc5\xa1 proton\xc5\xb3, daugelis i\xc5\xa1 kuri\xc5\xb3 atvyksta i\xc5\xa1 gilaus kosmoso ir turi labai dideles energijas. Jiems susiduriant su \xc5\xbdem\xc4\x97s atomu, susidaro pionai kurie greitai (nul\xc4\x97k\xc4\x99 vos kelis metrus) skyla \xc4\xaf miuonus. D\xc4\x97l didel\xc4\x97s mas\xc4\x97s miuonai labai skvarb\xc5\xabs - jie pralekia atmosfer\xc4\x85 ir aptinkami net keli\xc5\xb3 \xc5\xa1imt\xc5\xb3 metr\xc5\xb3 gylyje po \xc5\xbeeme. Jei neb\xc5\xabt\xc5\xb3 reliatyvistini\xc5\xb3 efekt\xc5\xb3, miuonai suskilt\xc5\xb3 nul\xc4\x97k\xc4\x99 apie 0.66 km, ta\xc4\x8diau jie \xc4\xafveikia daug didesnius atstumus nes dideliu grei\xc4\x8diu skriejan\xc4\x8diam miuonui laikas b\xc4\x97ga l\xc4\x97\xc4\x8diau._NEWLINE_Per minut\xc4\x99 kiekvien\xc4\x85 \xc5\xbdem\xc4\x97s pavir\xc5\xa1ius kvadratin\xc4\xaf metr\xc4\x85 pasiekia apie 10,000 miuon\xc5\xb3.\n_START_SECTION_\nMiuoninis atomas\n_START_PARAGRAPH_\nNeigiamai \xc4\xafkrautas miuonas gali saveikauti su atomo branduoliu pana\xc5\xa1iai kaip elektronas, suformuodamas trumpaam\xc5\xbe\xc4\xaf atom\xc4\x85. D\xc4\x97l didel\xc4\x97s mas\xc4\x97s miuonas b\xc5\xabna daug ar\xc4\x8diau branduolio nei elektronai._NEWLINE_Teigiamai \xc4\xafkrautas miuonas (antimiuonas) gali saveikauti su elektronu, suformuodamas trumpaam\xc5\xbe\xc4\xaf atom\xc4\x85, kuriame miuonas elgiasi kaip branduolys. Tokia med\xc5\xbeiaga vadinama miuonumu. Ji labai lengva (miuonas devynis kartus lengvesnis u\xc5\xbe proton\xc4\x85), ta\xc4\x8diau atom\xc5\xb3 matmenys ir chemin\xc4\x97s savyb\xc4\x97s artimos vandeniliui. Chemin\xc4\x97se formul\xc4\x97se \xc5\xa1is atomas \xc5\xbeymimas \xc5\xbeenklu Mu . Miuono gyvavimo laiko pakanka suformuoti paprastiems cheminiams junginiams, tokiems kaip miuonumo chloridas (MuCl) ar natrio muonidas (NaMu)'